আর জি কর মেডিক্যাল কলেজের রোগী কল্যাণ সমিতির চেয়ারম্যান (আরকেএস) পদ থেকে সরিয়ে দেওয়া হল তৃণমূল বিধায়ক নয়না বন্দ্যোপাধ্যায়কে। চেয়ারম্যান করা হয়েছে তৃণমূলের অন্যতম চিকিত্সক নেতা তথা কাউন্সিলর শান্তনু সেনকে। মুখ্যমন্ত্রী তথা রাজ্যের স্বাস্থ্যমন্ত্রী মমতা বন্দ্যোপাধ্যায়ের অনুমতিক্রমে এই সিদ্ধান্ত নিয়েছে স্বাস্থ্যভবন। 
২৭ মার্চ স্বাস্থ্য দফতর এই সিদ্ধান্ত নেয়। মঙ্গলবার বিষয়টি জানাজানি হয়। প্রসঙ্গত, রোজভ্যালি-কাণ্ডে বর্তমানে ওড়িশার জেলে বন্দি নয়নার স্বামী তথা লোকসভায় তৃণমূলের নেতা সুদীপ। সেই প্রেক্ষিতে নয়নাকে সরানোর খবর নিয়ে শুরু হয় নানা জল্পনা। 
তবে নয়না এদিন এ প্রসঙ্গে বলেন, ‘‘ভাল সিদ্ধান্ত। নেত্রী তথা মুখ্যমন্ত্রী প্রাণপাত করছেন উন্নয়নের জন্য। সিদ্ধান্তকে স্বাগত জানাচ্ছি। আমার সঙ্গে কথা হয়েছে।’’  আপনাকে হঠাত্ সরানো হল কেন? নয়নার জবাব, ‘‘আমি সবকিছু মনিটর করতাম। কিন্তু সম্প্রতি আমি বিশেষ পরিস্থিতির মুখোমুখি হয়েছি। কলকাতার চেয়ে ভুবনেশ্বরে বেশি সময় থাকতে হচ্ছে। ফলে হাসপাতালের কাজকর্মে নজর দেওয়া সম্ভব হচ্ছে না। অনেক সময় কলেজের অধ্যক্ষ আমাকে কিছু সমস্যার কথা জানাতে চাইলেও পরিস্থিতির কারণে তা বলতে লজ্জাবোধ করছেন। সবমিলিয়ে এটা দরকার ছিল।’’
স্বাস্থ্যভবন সূত্রের খবর, কয়েকদিন আগেই স্বাস্থ্যভবনে নির্দেশ আসে চেয়ারম্যান পদে পরিবর্তনের বিষয়ে। বিভিন্ন অভিযোগের প্রেক্ষিতে শুক্রবার ন্যাশনাল মেডিক্যাল কলেজ হাসপাতালের আরকেএসের চেয়ারম্যান পদ থেকে সরিয়ে দেওয়া হয়েছিল মন্ত্রী জাভেদ খানকে। এবার রদবদল ঘটল আর জি করের মতো প্রথমশ্রেণির সরকারি মেডিক্যাল কলেজে। সেই মেডিক্যাল কলেজের প্রাক্তন ছাত্র শান্তনু এদিন বলেন, ‘‘সার্বিকভাবে মমতা বন্দ্যোপাধ্যায়ের নেতৃত্বে সরকারি পরিকাঠামোর আমূল পরিবর্তন ঘটছে রাজ্যে। স্বাস্থ্যে দ্রুত অগ্রগতি হচ্ছে। এই কলেজেরই ছাত্র আমি। এই দায়িত্ব পেয়ে কৃতজ্ঞ। মুখ্যমন্ত্রীর নেতৃত্বে আরও উন্নতির চেষ্টা করব।’’
তৃণমূলের একাংশের মতে, রাজ্যের চিকিত্সকদের মধ্যে বিধায়ক তথা রাজ্য মেডিক্যাল কাউন্সিলের সভাপতি নির্মল মাজির সঙ্গে নানা বিষয়ে ‘বিরোধ’ বেধেছে ‘ইন্ডিয়ান মেডিক্যাল অ্যাসোসিয়েশনে’র (বেঙ্গল চ্যাপ্টার) সম্পাদক শান্তনুর। চিকিত্সকদের একাংশের মতে, এবার শান্তনু এগিয়ে গেলেন কয়েক কদম। মুখ্যমন্ত্রীর 
পছন্দ যে!